સોશિયલ મીડિયાનો દુરુપયોગ કરી સમાજના જ્ઞાતિ-જાતિ કે વિભિન્ન સમૂદાયના લોકો વચ્ચે કડવાશ સર્જાય તેવા પ્રયાસ થાય છે. હવે, ગઢવી સમાજના પૂજનીય મોગલ માતાજી વિશે ફેસબુક ઉપર ટિપ્પણી કરવામાં આવતાં મામલો પોલીસ સુધી પહોંચ્યો છે. ફેસબુકના એક ગ્રૂપમાં કરાયેલી કોમેન્ટથી અનેક યુવકની લાગણી દુભાઈ હતી. ટિપ્પણી જેમના એકાઉન્ટમાં જોવા મળી તે યુવકને ૨૦થી વધુ લોકોએ ધમકી આપી હતી. ખરેખર તો, આ યુવકને બીજા જ એક ગ્રૂપમાંથી ‘ટેગ’ કરવામાં આવ્યો હોવાથી આ વીડિયો તેના ફેસબુક પેજ ઉપર જોવા મળ્યો હોવાની વિગતો ખૂલવા પામી છે. ક્રાઈમ બ્રાન્ચે વિવાદ સર્જનાર ઘટનાક્રમના મૂળ સુધી જઈને બે ફરિયાદ નોંધી છે. એક કિસ્સામાં વીડિયો વાઈરલ કરનાર વ્યક્તિ અને બીજી ફરિયાદ ધમકી આપવા બદલ નોંધવામાં આવી છે.